Thomas Cook

Elulugu

Thomas Cook sündis 1808. aastal Melbourne'is Derbyshire'is. Tema vanemad olid John ja Elizabeth Cook, kes elasid aadressil 9 Quick Close Melbourne'is.
John Cook suri, kui Thomas oli kolme aastane ning ta ema abiellus samal aastal uuesti. Kümne aastaselt hakkas Cook töötama kohaliku kaupluse aedniku abilisena palgaga kuus penni nädalas. Kui poiss sai 14 aastaseks, võeti ta õpipoisiks oma onu John Peggi juures ning veetis viis aastat tisleritööd tehes.
Thomas Cook kasvas üles range baptistina. Veebruaris 1826 sai Cookist misjonär ning ta rändas ringi külaevangelistina, jagades laiali brošüüre ning aegajalt töötades tislerina, et raha teenida.
Aastal 1832 kolis Cook Adam and Eve Streeti tänavale Market Harbourough's. Kohaliku baptistipastori Francis Beardsalli mõjul andis ta vana-aasta õhtul 1833 karskusvande. Karskusliikumise osana korraldas ta kohtumisi ja alkoholivastaseid rongkäike.
2. märtsil 1833 abiellus Thomas Cook Marianne Masoniga. Nende ainus poeg John Mason Cook sündis 13. jaanuaril 1834. Thomas Cook suri 18. juulil 1892, olles viimastel eluaastatel pimedaks jäänud.

Thomas Cooki esimene ekskursioon

Idee hakata ekskursioone korraldama tuli Cookil "jalutades Market Harborough'st Leicesterisse, et osaleda ühel karskusliikumise koosolekul". Kuna samal ajal oli just avatud Midlandi maakonna raudtee, otsustas ta viia rühma karskusliikumise kampaaniaga seotud inimesi Leicesteri Cambelli tänava raudteejaamast üheteistkümne miili kaugusele karskuskoosolekule Loughborough'sse. 5. juulil 1841 saatis Thomas Cook samasugusel teekonnal ligikaudu 500 inimest. Kõik ekskursioonil osalejad maksid edasi-tagasi rongireisi eest ühe šillingi. Järgneva kolme suve jooksul kavandas ja viis Cook läbi mitmesuguseid väljasõite kohaliku karskusseltsi ja pühapäevakooli õpilastele.
4. augustil 1845 korraldas Thomas Cook reisi rühmale inimestele Leicesterist Liverpooli. Aastal 1846 viis ta 350 inimest Leicesterist Šotimaa ringreisile. Aastal 1851 korraldas ta ekskursiooni 150 000 inimesele, kes reisisid maailmanäitusele Londonisse. Neli aastat hiljem korraldas ta esimese ekskursiooni välismaal, kui ta viis kaks rühma suurele ringreisile Belgiasse, Saksamaale ja Prantsusmaale, lõpetades Pariisis. 1860. aastatel korraldas Cook ekskursioone Šveitsi, Itaaliasse, Egiptusesse ja Ameerika Ühendriikidesidesse.

Thomas Cook & Son

Aastal 1872 lõi Cook partnerlussuhted oma poja John Mason Cookiga ning pani firmale nime Thomas Cook & Son. Firma sai endale kontoriruumid Fleet Streeti tänaval Londonis. Kontoris oli ka väike pood, kust sai osta reisiks vajalikke tarvikuid, kaasaarvatud teejuhte, kohvreid, teleskoope ning jalanõusid. Thomas korraldas nii religioosset kui ka ühiskondlikku teenust. Tema poeg tegeles enamasti kaubandusalaste teadmiste jagamisega, mis võimaldas firmal laieneda.
Vastavalt oma usule juhtisid Thomas Cook ja tema naine ka väikest karskushotelli kontori teisel korrusel. Nende ärimudel sai täiustatud aastal 1868, kui tulid kasutusele hotelli kupongid. Klientidele anti kupongiraamatust rebitavad kupongid. Neid sai kasutada tasumiseks õhtusöögi eest restoranis või peatumise eest hotellis.
Thomas Cook ja ta poeg lahendasid omavahelise huvide konflikti 1878. aastal, kui poeg suutis lõpuks isa veenda pensionile minema. Thomas Cook kolis tagasi Leicesterisse, kus veetis rahulikult ülejäänud elu.
Firma edu konsolideeris John Mason Cook ning tema kolm poega, osaledes sõjalises transpordis ning postiteenustes Suurbritannia ja Egiptuse heaks 1880. aastatel, samal ajal kui Cook hakkas korraldama ekskursioone Lähis-Idas.
Aastaks 1888 oli firmal kontoreid üle maailma, sealhulgas kolm Austraalias ja üks Uus-Meremaal Aucklandis. Aastaks 1890 oli firma müünud üle kolme miljoni pileti.
John Mason Cook reklaamis ning isegi viis läbi ekskursioone, näiteks Lähis-Idas, kus teda kirjeldati "teise parimana Egiptuses". Kuid korraldades Saksa keisri Wilhelm II külastust Palestiinasse aastal 1890, nakatus ta düsenteeriasse ning suri aasta hiljem.

Thomas Cook ja massiturism

Thomas Cook oli turismisüsteemide pioneer ning tegi massiturismi võimalikuks Itaalias. Esiteks sai ringpileteid (circular tickets) hakata kasutama peaaegu kõigil Itaalia raudteedel. Need piletid võimaldasid reisida rongiga eelnevalt määratud arvu päevade jooksul mööda etteantud marsruute. Teiseks disainis Cook hulga hotellikuponge täienduseks ringpiletitele. Neid kuponge sai vahetada ööbimise ning toidukordade vastu kindlaksmääratud majutuskohtades. Kolmandaks võttis Cook kasutusele rahatähed, mida sai vahetada hotellis, pangas või turismifirmas Itaalia liiride vastu kindlaksmääratud vahetuskursiga. Cooki poolt kasutusele võetud turismiga seotud valuuta võimaldas mugavamat ning efektiivsemat reisimist Itaalias. Juurutades laialt levinud kupongisüsteemi, aitas Cook stabiliseerida Itaalia majanduskasvu, suurendades turismist teenitud tulu ning soodustades Itaalia uue valuuta liiri ringlussevõttu. Kupongisüsteem levis kiiresti ning leidis suurt toetust Itaalia linnades. Tänu sellele süsteemile said keskklassi itaallased sagedamini ning odavamalt reisida.
Thomas Cooki peaeesmärk oli turismi kaudu Itaalia ühtlustamine. Cook sai ajapikku suhteliselt teadlikuks Itaalia poliitikast. Eriti murettekitav oli Cooki jaoks äsja ühendatud Itaalia riigi saatus. Ta üritas leida lahendusi, kuidas turism võiks Itaalia majanduslikke ning poliitilisi raskusi parandada. Cook uskus, et turism võib tugevdada Itaalia ühtsust reisimistega ühest kohast teise, ühendades seeläbi Itaalia eri piirkondi. 
Aastal 1880 hakkas Itaalia valitsus tegema koostööd Thomas Cooki turismifirmaga. Cookil oli tähtis osa Itaalia majanduse arendamisel ning ta tõi värsket õhku ja moraali Itaalia ühtsusesse. Itaallased said seeläbi õppida tundma oma maad ja kõike, mida see pakub, reisides ühest kohast teise.